รายงานคณะกรรมการตรวจสอบ

คณะกรรมการตรวจสอบของบริษัท โออิชิ กรุ๊ป จำกัด ( มหาชน )
ประกอบด้วยกรรมการอิสระจำนวนทั้งสิ้น 3 ท่าน ซึ่งทุกท่านเป็นผู้ที่มีความรู้ความสามารถ
ความเชี่ยวชาญ และประสบการณ์เฉพาะด้าน
และมีคุณสมบัติครบถ้วนตามกฎบัตรของคณะกรรมการตรวจสอบ โดยมี นายวิกรม คุ้มไพโรจน์
เป็นประธานกรรมการตรวจสอบ นางสาวพจนีย์ ธนวรานิช และนายชัย จรุงธนาภิบาล
เป็นกรรมการตรวจสอบ โดยกรรมการตรวจสอบของบริษัททั้ง 3 ท่าน ไม่มีส่วนร่วมในการบริหาร
รวมทั้งไม่ได้เป็นผู้บริหาร พนักงาน หรือลูกจ้างของบริษัท บริษัทในเครือ บริษัทร่วมทั้งสิ้น

ตลอดปี 2552 ที่ผ่านมา คณะกรรมการตรวจสอบได้ปฏิบัติหน้าที่ภายใต้ขอบเขตของความรับผิดชอบ
ที่ได้รับมอบหมายจากคณะกรรมการบริษัท ข้อกำหนดต่างๆ
และแนวทางปฏิบัติที่ตลาดหลักทรัพย์กำหนดไว้ รวมถึง การสอบทานการกำกับดูแลกิจการที่ดี
การสอบทานงบการเงิน การสอบทานความเหมาะสมของการเปิดเผยข้อมูลของรายการระหว่างกัน
หรือรายการที่อาจมีความขัดแย้งทางผลประโยชน์
การสอบทานความเหมาะสมของระบบการควบคุมภายใน
และพัฒนาระบบการควบคุมภายในอย่างต่อเนื่อง
รวมถึงการกำกับดูแลงานตรวจสอบภายในอย่างเคร่งครัด และพิจารณาคัดเลือก
และแต่งตั้งผู้สอบบัญชีรับอนุญาตของบริษัท และค่าตอบแทนผู้สอบบัญชีประจำปี

บริษัทได้มีการกำหนดขอบเขตของการปฏิบัติงาน รวมถึงอำนาจ หน้าที่ และความรับผิดชอบ
ของคณะกรรมการตรวจสอบไว้โดยสังเขป ดังนี้

1.  สอบทานการปฏิบัติของบริษัทให้เป็นไปตามแนวทางที่กำหนดไว้ของกฎหมายว่าด้วยหลักทรัพย์
    และตลาดหลักทรัพย์ ข้อกำหนดของตลาดหลักทรัพย์
    และกฎหมายอื่นที่เกี่ยวข้องกับธุรกิจของบริษัท กำหนดไว้

2.  สอบทานระบบควบคุมภายใน และการตรวจสอบภายในของบริษัท
    เพื่อให้บริษัทมีระบบควบคุมภายใน และการตรวจสอบภายในที่มีความเหมาะสม เพียงพอ
    และเป็นไปอย่างมีประสิทธิภาพ ตลอดจน ให้ความเห็นชอบในการพิจารณาแต่งตั้ง โยกย้าย
    เลิกจ้างหัวหน้าหน่วยตรวจสอบภายใน

3.  สอบทานความถูกต้องของรายงานทางการเงิน
    และความเพียงพอของการเปิดเผยข้อมูลของบริษัท ในกรณีที่เกิดรายการเกี่ยวโยง
    หรือรายการที่อาจมีความขัดแย้งทางผลประโยชน์ เพื่อให้มั่นใจว่า
    งบการเงินของบริษัทมีความถูกต้อง และเป็นไปตามมาตรฐานการบัญชีที่รับรองทั่วไป

4.  พิจารณาคัดเลือก และเสนอแต่งตั้งผู้สอบบัญชีของบริษัท รวมถึงพิจารณาเสนอค่าตอบแทนของ
    ผู้สอบบัญชี

5.  พิจารณารายการที่เกี่ยวโยงกัน หรือรายการที่อาจมีความขัดแย้งทางผลประโยชน์
    ให้เป็นไปตามกฎหมายและข้อกำหนดของตลาดหลักทรัพย์

6.  จัดทำรายงานของคณะกรรมการตรวจสอบ โดยเปิดเผยไว้ในรายงานประจำปีของบริษัท

7.  ปฏิบัติงานอื่นใดตามที่คณะกรรมการบริษัทมอบหมาย
    ด้วยความเห็นชอบของคณะกรรมการตรวจสอบ

คณะกรรมการตรวจสอบได้ปฏิบัติหน้าที่ที่ได้รับมอบหมายจากคณะกรรมการบริษัท
และแนวทางปฏิบัติของคณะกรรมการตรวจสอบที่ตลาดหลักทรัพย์โดยกำหนดไว้ รวมถึง
ยึดหลักการกำกับดูแลกิจการที่ดีตลอดมา โดยตระหนักถึง
ความรับผิดชอบในการต้องดูแลให้บริษัทมีการดำเนินงานตามนโยบายของคณะกรรมการบริษัทอย่างมีประสิทธิภาพ
และโปร่งใส สามารถตรวจสอบได้ทุกขั้นตอน
เพื่อพัฒนาให้บริษัทเป็นองค์กรที่มีการกำกับดูแลกิจการที่ดี

ในปี 2552 คณะกรรมการตรวจสอบได้มีการประชุมรวมทั้งสิ้น 11 ครั้ง โดยในการประชุมแต่ละครั้ง
ได้เชิญผู้บริหารจากหน่วยงานต่างๆที่เกี่ยวข้อง เพื่อรับทราบปัญหาที่พบจากการตรวจสอบ
และนำกลับไป ดำเนินการแก้ไข รวมทั้งหาทางป้องกันมิให้เกิดข้อบกพร่องที่เคยมีมาอีกอย่างถาวร
ซึ่งพอสรุปผลการปฏิบัติงานของคณะกรรมการตรวจสอบสำหรับปี 2552 ที่ผ่านมาได้ดังนี้

1.  สอบทานความถูกต้องของรายงานทางการเงิน
    และความเพียงพอของการเปิดเผยข้อมูลของบริษัท

  คณะกรรมการตรวจสอบได้ทำหน้าที่สอบทาน และให้ความเห็นต่องบการเงินรายไตรมาส
  และงบการเงินประจำปี 2552 ก่อนเสนอต่อคณะกรรมการบริษัทเพื่อพิจารณาอนุมัติ
  เพื่อให้สามารถมั่นใจได้ว่า รายการทางการเงิน รายการที่เกี่ยวโยงระหว่างบริษัทกับบริษัทย่อย
  รายการที่อาจก่อให้เกิดความขัดแย้งทางผลประโยชน์
  และการเปิดเผยข้อมูลที่เป็นสาระสำคัญได้ทำขึ้นอย่างถูกต้อง และมีความน่าเชื่อถือ
  ในการนี้ได้เชิญผู้สอบบัญชีเข้าร่วมประชุม
  เพื่อชี้แจงข้อซักถามประเด็นที่เป็นสาระสำคัญเกี่ยวกับการจัดทำงบการเงินตามข้อกำหนดของกฎหมาย
  และมาตรฐานการบัญชี เพื่อให้งบการเงินมีการเปิดเผยข้อมูล ที่ถูกต้อง และครบถ้วน
  เป็นไปตามมาตรฐานการบัญชีที่รับรองทั่วไป
  และมีการเปิดเผยข้อมูลของบริษัทในรายการที่เกี่ยวโยงกันอย่างเปิดเผย และเพียงพอ

  สำหรับปี 2553 คณะกรรมการตรวจสอบได้พิจารณาถึงความเป็นอิสระ ผลการปฏิบัติงาน
  และบริการของผู้สอบบัญชี รวมถึงความเหมาะสมของค่าตอบแทนแล้ว เห็นว่า
  ผู้สอบบัญชีได้แสดงความเห็น
  และข้องเสนอแนะที่เป็นประโยชน์ทั้งในด้านการจัดทำรายงานทางการเงิน และการควบคุมภายใน
  จึงเห็นควรเสนอต่อคณะกรรมการบริษัท
  เพื่อนำเสนอให้ที่ประชุมผู้ถือหุ้นของบริษัทให้พิจารณาแต่งตั้งบริษัท เคพีเอ็มจี ภูมิไชย สอบบัญชี
  จำกัด เป็นผู้สอบบัญชีของบริษัทต่ออีกวาระหนึ่ง

  2.) การกำกับดูแลการดำเนินงานของบริษัท

  คณะกรรมการตรวจสอบทำหน้าที่ในการกำกับดูแลการดำเนินงานของบริษัทตามหลักการ
  และแนวทางในการกำกับดูแลกิจการที่ดีของตลาดหลักทรัพย์แห่งประเทศไทย
  โดยคณะกรรมการตรวจสอบ ได้ดำเนินการตามแนวทางดังกล่าวอย่างต่อเนื่อง และเป็นระบบ
  เพื่อเสริมสร้างให้บริษัทมีการกำกับดูแลกิจการที่ดีต่อไป

3.  กำหนดขอบเขตของการปฏิบัติงานของฝ่ายตรวจสอบภายในของบริษัท
    และแผนการตรวจสอบประจำปีรวมถึงให้แนวทางในการปฏิบัติงานตรวจสอบภายใน
    และกำกับดูแลงานตรวจสอบภายใน

  คณะกรรมการตรวจสอบได้ทำหน้าที่พิจารณา
  และอนุมัติขอบเขตของการปฏิบัติงานของฝ่ายตรวจสอบภายในของบริษัท
  และแผนการตรวจสอบประจำปี 2552 รวมถึงให้แนวทางในการปฏิบัติงานตรวจสอบภายใน
  และกำกับดูแลงานตรวจสอบภายใน โดยพิจารณาจากปัจจัยเสี่ยง และความเหมาะสมของธุรกิจ
  ทั้งนี้ เพื่อให้สามารถปฏิบัติงานได้อย่างมีประสิทธิภาพมากยิ่งขึ้น

4.  สอบทานความเพียงพอ และความเหมาะสมของระบบการควบคุมภายใน

  คณะกรรมการตรวจสอบได้ทำหน้าที่ในการสอบทานความเหมาะสมของระบบการควบคุมภายในของบริษัท
  จากผลการปฏิบัติงานตรวจสอบของฝ่ายตรวจสอบภายใน กำกับดูแล
  และติดตามให้หน่วยงานผู้รับการตรวจได้ปรับปรุง
  และแก้ไขอย่างต่อเนื่องตามแนวทางในการแก้ไขปัญหาที่ตกลงร่วมกัน และภายในระยะเวลา
  ที่กำหนด รวมถึงให้ข้อเสนอแนะต่อฝ่ายตรวจสอบภายในอันเกี่ยวเนื่องกับระบบการควบคุมภายใน
  พร้อมทั้งให้ข้อเสนอแนะต่อฝ่ายจัดการเพื่อพิจารณาปรับปรุง แก้ไข และป้องกันตามควรแก่กรณี
  และทำการติดตามความคืบหน้าของการปรับปรุงแก้ไขอย่างต่อเนื่อง

คณะกรรมการตรวจสอบได้ปฏิบัติหน้าที่อย่างเป็นอิสระจากกรรมการบริษัท และฝ่ายบริหาร
โดยได้ให้ความสำคัญอย่างยิ่งกับการควบคุมภายใน เพื่อให้บริษัทมีการกำกับดูแลกิจการที่ดี
และมีการควบคุมภายใน ที่เพียงพอ และเหมาะสมกับการดำเนินธุรกิจ
รวมทั้งได้รายงานผลการปฏิบัติงานต่อคณะกรรมการบริษัทอย่างสม่ำเสมอ
โดยจากจากการปฏิบัติงานของฝ่ายตรวจสอบภายในในรอบปีที่ผ่านมา
คณะกรรมการตรวจสอบมีความเห็นว่า บริษัทมีระบบการควบคุมภายในโดยรวมอยู่ในเกณฑ์ที่ดี
ไม่พบข้อบกพร่องของการควบคุมภายในที่จะมีผลกระทบอย่างเป็นสาระสำคัญ
และได้เน้นย้ำให้ฝ่ายบริหารปรับปรุงระบบการควบคุมภายในให้มีประสิทธิภาพ และเหมาะสม
กับสภาพธุรกิจอย่างต่อเนื่อง รวมถึงส่งเสริม
และผลักดันให้การปฏิบัติงานตรวจสอบภายในของบริษัทเป็นไปตามมาตรฐานสากลยิ่งขึ้น

ในนามคณะกรรมการตรวจสอบ

( นายวิกรม คุ้มไพโรจน์ )

ประธานคณะกรรมการตรวจสอบ